## Rješenje kojim se trgovačkom društvu Hotel Split d.d., Split, odobrava prospekt o izdavanju 34.515 redovnih dionica na ime, privatnom ponudom

### NN 26/2008 (29.2.2008.), Rješenje kojim se trgovačkom društvu Hotel Split d.d., Split, odobrava prospekt o izdavanju 34.515 redovnih dionica na ime, privatnom ponudom

# HRVATSKA AGENCIJA ZA NADZOR FINANCIJSKIH USLUGA

**874**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
te članka 22. stavak 4. Zakona o tržištu vrijednosnih papira (»Narodne novine«
broj 84/02 i 138/06), Uprava Hrvatske agencije za nadzor financijskih usluga,
temeljem Zahtjeva trgovačkog društva Hotel Split d.d., Split, Put Trstenika 19,
za odobrenje prospekta o izdavanju dionica privatnom ponudom, na sjednici
održanoj 21. veljače 2008. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Hotel Split d.d., Split, Put Trstenika 19, odobrava se
prospekt o izdavanju 34.515 redovnih dionica na ime, privatnom ponudom, ukupne
nominalne vrijednosti 106.996.500,00 kuna, pojedinačne nominalne vrijednosti
3.100,00 kuna po dionici.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo HOTEL SPLIT d.d., Split, Put Trstenika 19 (dalje u tekstu:
Izdavatelj), podnijelo je Hrvatskoj agenciji za nadzor financijskih usluga
(dalje u tekstu: Agencija), 17. prosinca 2007. godine, Zahtjev za odobrenje
prospekta o izdavanju redovnih dionica privatnom ponudom i dokumentaciju,
sukladno Zakonu o tržištu vrijednosnih papira (dalje u tekstu: Zakon) i
Pravilniku o sadržaju zahtjeva i prilozima za odobrenje prospekta i skraćenom
prospektu (»Narodne novine« broj 118/03, dalje u tekstu: Pravilnik), a 4. i 18.
veljače 2008. godine, zatražene izmjene i dopune prospekta i dokumentacije.
II. U provedenom postupku utvrđeno je da je Skupština Izdavatelja 31. kolovoza
2007. godine donijela Odluku o povećanju temeljnog kapitala, isključenju prava
prvenstva postojećih dioničara i izdavanju novih dionica (dalje u tekstu:
Odluka).
Sukladno navedenoj Odluci, temeljni kapital Izdavatelja povećat će se s iznosa
od 112.601.300,00 kuna, za iznos od 106.996.500,00 kuna, na iznos od
219.597.800,00 kuna, izdavanjem 34.515 redovnih dionica na ime, serije B, u
nematerijaliziranom obliku, nominalne vrijednosti 3.100,00 kuna po dionici,
privatnom ponudom, uplatom u novcu.
Odlukom je isključeno pravo prvenstva postojećih dioničara Izdavatelja na upis
dionica predmetnog izdanja, a dionice će se ponuditi na upis i uplatu dioničaru
Izdavatelja – trgovačkom društvu Memento d.o.o., Zagreb, Preradovićeva 25.
Upis i uplata predmetnog izdanja dionica traju 30 dana od dana konačnosti
rješenja Agencije, s tim da je Izdavatelj, sukladno odredbi članka 24. stavak 2.
Zakona, obvezan potencijalnom ulagatelju dostaviti prospekt u roku od 15 dana od
dana konačnosti ovoga rješenja.
Predmetno izdanje dionica smatrat će se uspješnim ukoliko u navedenom roku za
upis i uplatu dionica bude upisano i uplaćeno 100 % dionica izdanja.
U slučaju neuspjelog izdanja, Izdavatelj će u roku od 7 dana od isteka roka za
uplatu, vratiti ulagatelju uplaćena sredstva.
III. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
IV. Ocjenjujući utvrđeno činjenično stanje, Agencija utvrđuje da su zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. Zakona.
Stoga su ispunjeni uvjeti za odobrenje podnesenog prospekta te je, sukladno
odredbi članka 22. stavka 4. Zakona, riješeno kao u točki 1. izreke.
V. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/40
Urbroj: 326-111/08-5
Zagreb, 21. veljače 2008.

Član Uprave
**Ivica Letinić**, v. r.

Rješenje, NN 26/2008-874
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)